Festival sai hoo sisse trummipõrina saatel läbi linna kulgenud rongkäiguga, milles osales arvukalt valgesse riietunud naisi ja neide, vahendas "Aktuaalne kaamera".

Rongkäigule järgnes kontsert. Lisaks peetakse suurt käsitöölaata ja piiskopilinnuses etendub uus Valge Daami legendi aineline vabaõhulavastus "100 valget daami".

Piret Jaaksi kirjutatud näidend "100 valget daami" on lugu armastusest, õiglusest ja inimestest, kes julgevad unistada. Peategelane, talutüdruk Maila hakkab külarahva hoiatustest hoolimata vastu rahvast rõhuvale piiskopkonnale.

Kui mõnes varasemas lavastuses on valge daam olnud pigem meeste toimetamiste taustal, siis seekord nii pole.

"Meie loos on kõige tähtsam Maila ja justnimelt tema suhe selle kogukonnaga, kelle eestkõnelajaks ja eestvedajaks ta hakkab. Saara Nüganen saab selle rolliga suurepäraselt hakkama. Ta on tõesti väga jõuline ja tema taha need naised koonduvad nii päriselt kui ka lavastuses," ütles lavastaja Siim Tõniste.

Lavastuse produtsent Anneli Aken on kaasa löönud 12 Valge Daami vabaõhulavastuse loomisel. Valge Daami traditsioon on tema sõnul mitmes mõttes eriline.

"Ta on tegelikult Eestis ainulaadne. Mitte kuskil ei ole nii, et oleks igal aastal tehtud järjest 39 aastat vabaõhuteatrit ühe legendi ainetel. See ongi eriline ja see on eriline, et ta sünnib kogukonna ja professionaalide koostöös," rääkis Aken.

Lavastust "100 valget daami" saab näha Haapsalu piiskopilinnuse õuel pühapäevani igal õhtul kell 21.30.